జులై నుంచి జీఎస్‌టీ అమలయ్యేనా..?
- వ్యాపారస్తుల నుంచి ఆదరణ అంతంతే
- ప్రయోగాత్మక దశలోనే జీఎస్‌టీ భారీ నెట్‌వర్క్‌
- పలు రాష్ట్రాల్లో వెంటాడుతున్న 'మౌలిక' కొరతొఇంకా ఖరారు కాని వస్తు సేవల శ్లాబ్‌లు
- సెప్టెంబరు నుంచి అమలునకు డిమాండ్లు!
నవతెలంగాణ, వాణిజ్య విభాగం: పలు రకాల లాబీయింగ్‌లతో 'వస్తు సేవల పన్ను' (జీఎస్‌టీ) బిల్లును పార్లమెంట్‌లో గట్టెక్కించుకోగలిగిన మోడీ సర్కారు.. దానిని దేశ వ్యాప్తంగా ఒకేసారి అమలులోకి తెచ్చే విషయంలో మాత్రం విఫలమయ్యే అవకాశాలు కనిపిస్తున్నాయి. పార్లమెంట్‌ ఆమోద ప్రక్రియ పూర్తికావడంతో జులై 1 నుంచి జీఎస్‌టీ బిల్లును అమలులోకి తీసుకురావాలని కేంద్రం యోచిస్తున్న సంగతి తెలిసిందే. అయితే వాస్తవ పరిస్థితులను చూస్తే ఇది ఆచరణ సాధ్యమయ్యేటట్టు కనబడటం లేదు. చాలా రాష్ట్రాల్లో పన్ను చెల్లింపుదారులు ప్రస్తుతం ఉన్న విధానం నుంచి కొత్తగా అందుబాటులోకి రానున్న జీఎస్‌టీ విధానానికి మారడం మందకొడిగా సాగుతోంది. దీనికి తోడు దేశ వ్యాప్తంగా ఒకే రకమైన పన్ను విధానాన్ని తీసుకు వచ్చేందుకు కావాల్సిన ఐటీ మౌలిక వసతుల కల్పన వేదిక జీఎస్‌టీ నెట్‌వర్క్‌ ఇంకా ప్రయోగాత్మక స్థాయిలోనే కునారిల్లుతోంది.
వ్యాపారస్తుల నుంచి ఆశించిన ఆదరణ ఏదీ..
జులై 1 నుంచి జీఎస్‌టీ అమలునకు కృతనిశ్చయంతో హడావిడిగా ఫైల్‌ వర్క్‌ పూర్తి చేస్తున్న సర్కారు క్షేత్ర స్థాయి వ్యాపారుల్లో దీనికి తగ్గ అవగాహనను కల్పించడంలో విఫలమైంది. కార్యశాలల ఏర్పాటు, తగిన ప్రచారం లేకపోవడంతో చాలా మంది వ్యాపారస్తులకు జీఎస్‌టీ ఇప్పటికీ బ్రహ్మ పదార్థంగానే ఉంది. గణాంకాలు కూడా ఇదే విషయాన్ని చెబుతున్నాయి. ఏప్రిల్‌ 30 నాటికి దక్షిణాది రాష్ట్రాలను మినహాంచి చూస్తే జీఎస్‌టీ కింద నమోదైన వ్యాపారాల సంఖ్య 70 శాతం మేరకే ఉన్నట్టు అధికారిక లెక్కలు చెబుతున్నాయి. సర్వీస్‌ ట్యాక్స్‌, సెంట్రల్‌ ఎక్సైస్‌ల నుంచి జీఎస్‌టీకి మారుతున్న వ్యాపారాల సంఖ్య మరీ అధ్వాన్నంగా ఉంది. ఇప్పటి వరకు కేవలం సర్వీస్‌ ట్యాక్స్‌ విభాగంలో 43.73%, సెంట్రల్‌ ఎక్సైస్‌ విభాగంలో 24 శాతం వ్యాపారాలే జీఎస్‌టీ గొడుగు కిందకు వచ్చి చేరారు.
భారీ నెట్‌వర్క్‌ ఏర్పాటు..
దేశ వ్యాప్తంగా ఒకే రకమైన పన్ను విధానాన్ని అందుబాటులోకి తెచ్చేందుకు గాను ప్రభుత్వం ఇప్పటికే జీఎస్‌టీఎన్‌ను ఏర్పాటు చేసింది. ప్రాథమిక అంచనాల ప్రకారం దేశంలోని దాదాపు 80 లక్షల మంది జీఎస్‌టీ పన్ను చెల్లింపుదారుల నుంచి నెలకు దాదాపు 260 కోట్ల లావాదేవీలు నమోదుకు వస్తాయని తెలుస్తోంది. భవిష్యత్తు అవసరాలను దృష్టి ఉంచుకొని 1.30 కోట్ల మంది పన్ను చెల్లింపుదారుల నుంచి 520 కోట్ల లావాదేవీలు నమోదుకు వచ్చినా తట్టుకొని నిలబడేలా జీఎస్‌టీఎన్‌ను సర్కారు ఏర్పాటు చేస్తోంది. అయితే ప్రపంచంలోనే అతిపెద్ద ట్యాక్స్‌ నెట్‌వర్క్‌లలో ఒకటైన జీఎస్‌టీఎన్‌లో ఇప్పటి వరకు తగిన మార్పులు చేర్పులు చేయడమే సరిపో యింది. సోమవారం నుంచి దీనిని గుర్తించిబడిన 3000 పన్ను చెల్లింపుదారులతో ప్రయోగాత్మకంగా పరీక్షించి చూశారు. ఇందులో భాగంగా ఇన్వాయిస్‌ డేటా, ఫైలింగ్‌ రిటర్న్‌తో పాటు పన్ను చెల్లింపులను ఈ వేదికపై పరీక్షించారు. అయితే ఏయే వస్తువులు ఏయే శ్లాబ్‌ కిందకు వస్తాయన్న అంశపై ఇంకా స్పష్టత రాలేదు ఈ నేపథ్యంలో జీఎస్‌టీ నెట్‌వర్క్‌ పని తీరుపై పలు అనుమానాలు వ్యక్తమవుతున్నాయి. దీనికి తోడు జీఎస్‌టీ కౌన్సిల్‌ శ్లాబుల నిర్ణయం ప్రకటించగానే నష్టపోయామనుకున్న వ్యాపార వర్గాల నుంచి నిరసనలు మొదలయ్యే అవకాశాలు లేకపోలేదు. ఈ నేపథ్యంలో జీఎస్‌టీలో పలు మార్పులు అవసరం కావచ్చు. ఫలితంగా అమలు మరింత వెనక్కి జరిగే అవకాశం లేకపోలేదు.
ఇరుకున పెడుతున్న క్షేత్రస్థాయిలో ఇబ్బందులు..
అభివృద్ధి చెందిన రాష్ట్రాల్లో జీఎస్‌టీ ఐటీ వ్యవస్థ నిర్మాణం సులువుగానే ఉన్పప్పటికీ అభివృద్ధి చెందుతున్న రాష్ట్రాల్లో పలు మౌలిక వసతుల కొరత ఏర్పడుతోంది. సర్వర్‌తో అనుసంధానానికి ప్రథమికంగా అవసరమైన నెట్‌వర్క్‌, బ్రాడ్‌బ్యాండ్‌తో పాటు కొన్ని ప్రాంతాల్లో విద్యుత్తు అంతరాయాలు కూడా జీఎస్‌టీ నెట్‌వర్క్‌ విస్తరణకు అవరోధంగా నిలుస్తున్నట్టు సమాచారం. దీంతో కొన్ని రాష్ట్ర ప్రభుత్వాలు, వాణిజ్య వర్గాల వారు జీఎస్‌టీ అమలు తేదీని మార్చాలన్న డిమాండ్‌తో ముందుకు వస్తున్నట్టు సమాచారం. ముందుగా నిర్ణయించుకున్న జులై1కి బదులుగా జీఎస్‌టీ అమలు తేదీని సెప్టెంబరు 1వ తేదీకి మార్చాలని వారు కోరుతున్నారు. మే 18,19 తేదీల్లో శ్రీనగర్‌లో జరగనున్న జీఎస్‌టీ కౌన్సిల్‌ సమావేశంలో పలు రాష్ట్రాలు ఈ అంశాన్ని లేవనెత్తే అవకాశాలు ఉన్నాయి.
మీ స్నేహితులకు రికమెండ్ చెయ్యండి